KIRJALLINEN KYSYMYS E-1179/00

esittäjä(t): Gorka Knörr Borràs (Verts/ALE) komissiolle

(12. huhtikuuta 2000)

Aihe: Baskin kieli Navarran autonomisella alueella

Baskin kielen juridisesta asemasta säädetään 15. joulukuuta 1986 annetussa Navarran autonomian laissa 18/1986. Tässä laissa Navarran alue jaetaan kolmeen kielialueeseen, jotka ovat baskinkielinen alue (jonka viralliset kielet ovat baski ja espanja), ns. seka-alue ja espanjankielinen alue, jonka ainoa virallinen kieli on espanja. Navarran autonomisen hallituksen mukaan baskinkielisellä alueella asuvasta väestöstä 70 prosenttia puhuu baskia, seka-alueen väestöstä sitä puhuu 21 prosenttia ja espanjankielisen alueen väestöstä 7 prosenttia.

Koska baskinkielisellä alueella baski on toinen virallisista kielistä, opetus on kaksikielistä. Samoin viranomaisten kanssa voi asioida molemmilla kielillä. Seka-alueella baskin kielellä ei ole virallista asemaa, ja sen käyttö perustuu vapaaehtoisuuteen. Espanjankielisellä alueella nykyiset oikeudet ovat olemattomat. Kouluissa baskia voidaan opiskella ainoastaan yhtenä oppiaineena, eikä baskinkielistä opetusta ole mahdollista saada kysynnästä huolimatta. Alueen viranomaisilla ei ole velvollisuutta eikä mahdollisuuksia palvella kansalaisia tällä kielellä. Toisaalta on mainittava, että tämän autonomisen alueen ainoassa ei-yksityisessä yliopistossa ei ole myöskään mahdollisuutta opiskella baskiksi, koska baski on äskettäin rinnastettu ulkomaalaisten kielten, kuten englannin tai ranskan, opiskeluun.

Baskin kieltä koskevassa laissa 13/1986 baskin kieli katsotaan Navarran omaksi kieleksi. Lisäksi Euroopan parlamentti on hyväksynyt lukuisia päätöslauselmia, joista voidaan mainita 30. lokakuuta 1987 hyväksytty päätöslauselma, jossa suositetaan jäsenvaltioita antamaan virallinen ulottuvuus alueellisten kielten ja vähemmistökielten opetukselle ja kohottamaan ne samalle tasalle kansallisten kielten opetuksen kanssa. Myös 9. helmikuuta 1994, 17. joulukuuta 1998 ja 16. maaliskuuta 2000 hyväksytyt päätöslauselmat ovat samansuuntaisia.

Eikö komissio katso, että espanjankielisen alueen nykyinen tilanne on selvästi näiden päätöslauselmien vastainen? Eikö komissio kieliä koskevan eurooppalaisen teemavuoden kynnyksellä katso, että Navarran kaltaisten tapausten tulisi olla yksityiskohtaisen seurannan kohteena? Aikooko komissio laatia selonteon, joka koskee perussopimuksen 151 artiklan periaatteiden mukaista jäsenvaltioiden kulttuurien monimuotoisuuden kunnioittamista?

Viviane Redingin komission puolesta antama vastaus

(14. kesäkuuta 2000)

Kielellisen ja kulttuurisen monimuotoisuuden kunnioittaminen on yksi Euroopan unionin perusteista. Komissio ottaa huomioon arvoisan parlamentin jäsenen antamat tiedot baskin kielen asemasta Navarran autonomisella alueella (Communidad Foral de Navarra).

Komissio on toteuttanut toimivaltansa rajoissa toimia esim. laatimalla raportin unionin alue- ja vähemmistökielten tilanteesta (Euromosaic-tutkimus) sekä antamalla taloudellista tukea turvatakseen ja edistääkseen alue- ja vähemmistökieliä sekä tukeakseen Euroopan vähemmistökielten toimistoa ja Mercator-hanketta. Komissio on myös rahoittanut soveltuvin osin alue- ja vähemmistökieliin liittyviä aloitteita muiden yhteisön ohjelmien puitteissa.

Euroopan kielten teemavuoden päätarkoitus on parantaa tietoisuutta kielten opiskelun tärkeydestä. Kaikille jäsenmaiden Euroopan kielten teemavuotta varten ehdottamille kielille, riippumatta niiden asemasta, annetaan yhtäläinen pääsy ohjelmaan.

Komissio aikoo osana alue- ja vähemmistökielten turvaamis- ja edistämistoimenpiteitä toteuttaa tutkimuksen yhteisön nykyisistä alue- ja vähemmistökieliyhteisöistä. Tämä hanke perustuu Euromosaic-tutkimuksen tuloksiin, ja sen tarkoituksena on muun muassa anta ajantasaista tietoa tällaisten kielten asemasta oikeus-, hallinto- ja koulutusjärjestelmissä kansallisella, alueellisella ja paikallisella tasolla.